Andrea Belotti

Andrea Belotti (s. 20. joulukuuta 1993 Calcinate) on italialainen jalkapalloilija, joka edustaa Italian Serie A:ssa pelaavaa Cagliaria. Pelipaikaltaan Belotti on hyökkääjä, ja hän on oikeajalkainen. Hän voitti Italian maajoukkueessa Euroopan-mestaruuden kesällä 2021.
Seurajoukkueura.
Belotti aloitti uransa AlbinoLeffessä, jonka paidassa Serie B:ssä ja Lega Prossa hän pelasi vuosina 2011–2013 37 ottelua tehden 14 maalia. Kaudeksi 2013–2014 Belotti siirtyi lainalle Serie B:n Palermoon, jossa hän teki kauden aikana 24 ottelussa 10 maalia Palermon voittaessa Serie B:n ja noustessa Serie A:han. Palermo osti Belotti itselleen kaudeksi 2014–2015. Hän teki pääsarjadebyyttinsä elokuussa 2014 Sampdoriaa vastaan. Avausmaalinsa hän teki seuraavassa kuussa Napolin verkkoon osuen tuossa ottelussa kahdesti. Belotti pelasi kauden aikana 38 ottelua tehden kuusi maalia.
Elokuussa 2015 Belotti siirtyi Serie A:n Torinoon. Hän teki debyyttinsä seuran paidassa seuraavassa kuussa Hellas Veronaa vastaan. Avausmaali syntyi marraskuussa 2015 Bolognan verkkoon.
Kaudella 2016–2017 Belotti oli 26 maalillaan Serie A:n kolmanneksi paras maalintekijä edellään vain kaksi ulkomaalaispelaajaa. Kuudella muulla Torinon-kaudellaan hän teki Serie A:ssa kausittain 8–16 maalia. Kaikkiaan hän viimeisteli Torinolle 232 liigaottelussa tasan sata maalia.
Belotti siirtyi ilmaissiirrolla Serie A:n AS Romaan kesällä 2022. Avauskaudellaan hän jäi maaleitta pelaamissaan 31 liigaottelussa. Kaudella 2023–2024 hän pelasi Romassa 14 liigaottelua ja teki kolme maalia. Hän pelasi kevätkauden 2024 lainalla Fiorentinassa ja teki kolme maalia 15 Serie A:n ottelussa.
Belotti siirtyi kesällä 2024 Serie A:han kaudeksi 2024–2025 nousseeseen Comoon 4 miljoonan euron siirtosummalla. Belotti pelasi Comossa 18 Serie A:n ottelua, joissa hän teki kaksi maalia. Helmikuussa 2025 Belotti siirtyi loppukauden kattavalla lainasopimuksella portugalilaiseen Benficaan. Kevätkaudella 2025 hän pelasi Benficassa 14 Primeira Ligan ottelua, joissa hän teki kolme maalia. Kesän 2025 seurajoukkueiden MM-kilpailuissa hän pelasi kaksi ottelua.
Syyskuun alussa 2025 Belotti siirtyi Comosta saman sarjan Cagliariin.
Maajoukkueura.
Belotti edusti Italiaa nuorten maajoukkuetasoilla yli 30 maaottelussa. Vuosina 2013–2015 hän pelasi Italian alle 21-vuotiaiden maajoukkueessa tehden 18 ottelussa yhdeksän osumaa. Vuoden 2015 alle 21-vuotiaiden EM-kilpailuissa hän onnistui kerran maalinteossa.
Ensimmäisen ottelunsa Italian A-maajoukkueessa Belotti pelasi syyskuussa 2016. Kesän 2021 EM-kilpailuissa hän on pelannut viimeisen alkulohko-ottelun Walesia vastaan kokonaan sekä tuli viidessä ottelussa vaihdosta kentälle. Espanjaa vastaan pelatun välieräottelun ratkaisseessa rangaistuspotkukilpailussa hän oli joukkueensa toinen laukoja ja teki maalin. Loppuottelussa Englantia vastaan hän epäonnistui rangaistuspotkukilpailussa, mutta Italia voitti kuitenkin lopulta Euroopan-mestaruuden. Hän on pelannut kaikkiaan 44 A-maaottelua ja tehnyt niissä 12 maalia. Kahden maalin otteluita hänellä on kaksi, molemmat Liechtensteinia vastaan.
Muuta.
Belottin lempinimi "Gallo" () juontaa juurensa hänen nuoruuteensa. Belottin ystävä ehdotti Belottille tuuletukseksi kukon heltan matkimista ja myöhemmin tästä tuli Belottille lempinimi.
Saavutukset.
Maajoukkuetasolla
Seurajoukkuetasolla